CELEX: C2005/193/56
Language: el
Date: 2005-08-06 00:00:00
Title: Υπόθεση T-202/05: Προσφυγή της Caroline Ogou κατά της Επιτροπής των Ευρωπαϊκών Κοινοτήτων, που ασκήθηκε στις 18 Μαΐου 2005

6.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/33
            
         Προσφυγή της Caroline Ogou κατά της Επιτροπής των Ευρωπαϊκών Κοινοτήτων, που ασκήθηκε στις 18 Μαΐου 2005
   (Υπόθεση T-202/05)
   (2005/C 193/56)
   Γλώσσα διαδικασίας: η γαλλική
   Η Caroline Ogou, κάτοικος Αμπιτζάν (Ακτή Ελεφαντοστού), εκπροσωπούμενη από τον Marc-Albert Lucas, δικηγόρο, άσκησε στις 18 Μαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προκήρυξη του διαγωνισμού COM/PB/04, της 6ης Απριλίου 2004, και τις οδηγίες σχετικά με ηλεκτρονική διαδικασία υποβολής υποψηφιότητας στις οποίες παραπέμπει, ή, τουλάχιστον, το σημείο ΙΧ.1 της προκηρύξεως αυτής·
            
         
               —
            
            
               να αναγνωρίσει το παράνομο του κωλύματος που την εμποδίζει να υποβάλει υποψηφιότητα και το οποίο απορρέει από το γεγονός ότι, στις 12 Μαΐου 2004, δεν είχε πρόσβαση στο ηλεκτρονικό έντυπο υποβολής υποψηφιότητας σύμφωνα με τη διαδικασία που προέβλεπε η προκήρυξη του διαγωνισμού·
            
         
               —
            
            
               να ακυρώσει την απόφαση της «Task Force Concours Interne», που της κοινοποιήθηκε με ηλεκτρονικό ταχυδρομείο της 12ης Μαΐου 2004, περί απορρίψεως της αιτήσεως υποψηφιότητας την οποία υπέβαλε την ίδια ημέρα με άλλο μέσο·
            
         
               —
            
            
               να ακυρώσει τις μεταγενέστερες πράξεις της διαδικασίας του διαγωνισμού, ειδικότερα δε:
               
                           —
                        
                        
                           τον κατάλογο των υποψηφίων που πληρούν τις προϋποθέσεις των σημείων α', β' και γ' του άρθρου 28 του ΚΥΚ, τον οποίο κατάρτισε η ΑΔΑ και διαβίβασε στην εξεταστική επιτροπή μαζί με τους φακέλους υποψηφιότητας,
                        
                     
                           —
                        
                        
                           τον κατάλογο των υποψηφίων που πληρούν τις προϋποθέσεις της προκηρύξεως του διαγωνισμού, τον οποίο κατάρτισε η εξεταστική επιτροπή,
                        
                     
                           —
                        
                        
                           τον πίνακα επιτυχόντων που κατάρτισε η εξεταστική επιτροπή κατά το πέρας των εργασιών της και
                        
                     
                           —
                        
                        
                           τις αποφάσεις διορισμού που ελήφθησαν ή πρόκειται να ληφθούν από την ΑΔΑ βάσει του πίνακα αυτού·
                        
                     
         
               —
            
            
               να ακυρώσει, εν ανάγκη, την από 3 Φεβρουαρίου 2005 απόφαση του Γενικού Διευθυντή Προσωπικού και Διοικήσεως με την οποία απορρίφθηκε η διοικητική ένσταση την οποία υπέβαλε στις 12 Αυγούστου 2004 κατά των προμνησθεισών προσβαλλομένων πράξεων·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα, τοπική υπάλληλος της Επιτροπής, δεν μπόρεσε να υποβάλει υποψηφιότητα στον εσωτερικό διαγωνισμό COM/PB/04, για τη μετάβαση από την κατηγορία C στην κατηγορία Β, δια της ηλεκτρονικής οδού, σύμφωνα με την προκήρυξη του διαγωνισμού, διότι η Επιτροπή διαμόρφωσε το σύστημα ηλεκτρονικής υποβολής υποψηφιοτήτων κατά τέτοιο τρόπο ώστε να εμποδίζεται η υποβολή υποψηφιότητας από τους τοπικούς υπαλλήλους.
   Η προσφεύγουσα υποστηρίζει ότι το σημείο ΙΙΙ.1 της προκηρύξεως του διαγωνισμού, που προβλέπει ότι δικαίωμα συμμετοχής έχουν οι μόνιμοι και έκτακτοι υπάλληλοι και αποκλείει, συνεπώς, τους τοπικούς υπαλλήλους, αντιβαίνει στα άρθρα 4, 27 και 29, παράγραφος 1, στοιχείο β', του ΚΥΚ, καθώς και στην αρχή της ίσης μεταχειρίσεως. Συνεπώς, είναι παράνομο το κώλυμα της δια της ηλεκτρονικής οδού υποβολής υποψηφιότητας. Η προσφεύγουσα υποστηρίζει συναφώς ότι οι τοπικοί υπάλληλοι που είναι στην υπηρεσία του οργάνου βάσει σχέσεως δημοσίου δικαίου αποτελούν μέρος του εσωτερικού ή οργανικού προσωπικού και έχουν, καταρχήν, δικαίωμα συμμετοχής στους εσωτερικούς διαγωνισμούς, ότι οι εν λόγω υπάλληλοι αναλαμβάνουν καθήκοντα αντίστοιχα με εκείνα των μονίμων και εκτάκτων υπαλλήλων και ότι ο αποκλεισμός τους από τους εσωτερικούς διαγωνισμούς ούτε δικαιολογείται από τις απαιτήσεις των προς πλήρωση θέσεων ούτε ανταποκρίνεται στο συμφέρον της υπηρεσίας.
   Η προσφεύγουσα υποστηρίζει επίσης ότι το σημείο ΙΧ της προκηρύξεως του διαγωνισμού καθώς και το σημείο 2 των οδηγιών προς τους υποψηφίους αντίκεινται στα άρθρα 2, 4 και 5 του παραρτήματος ΙΙΙ του ΚΥΚ, καθόσον προβλέπουν υποχρεωτική διαδικασία υποβολής υποψηφιότητας δια της ηλεκτρονικής οδού, η οποία την εμποδίζει να υποβάλει υποψηφιότητα.